b"\n_START_ARTICLE_\nRainbow\n_START_SECTION_\nPrie\xc5\xa1istor\xc4\x97\n_START_PARAGRAPH_\nGrup\xc4\x97 Rainbow buvo sukurta 1975\xc2\xa0m., sujungus buvusio grup\xc4\x97s Deep Purple gitaristo Ritchie Blackmore ir vokalisto Ronnie James Dio \xc4\xafkurtos amerikie\xc4\x8di\xc5\xb3 grup\xc4\x97s Elf muzikant\xc5\xb3 kvarteto k\xc5\xabrybines paj\xc4\x97gas. Grupi\xc5\xb3 Elf ir Deep Purple muzikantai buvo pa\xc5\xbe\xc4\xafstami nuo 1972\xc2\xa0m., kai Roger Glover ir Ian Paice, apsilank\xc4\x99 grup\xc4\x97s Elf koncerte viename i\xc5\xa1 Niujorko klub\xc5\xb3, liko su\xc5\xbeav\xc4\x97ti grup\xc4\x97s muzikos. Glover ir Paice tapo debiutinio Elf albumo prodiuseriais, taip pat pasi\xc5\xabl\xc4\x97 grupei \xe2\x80\x9eap\xc5\xa1ildyti\xe2\x80\x9c Deep Purple j\xc5\xb3 koncertinio turo JAV metu. 1973\xc2\xa0m. koleg\xc5\xb3 patarimu Elf persik\xc4\x97l\xc4\x97 \xc4\xaf Jungtin\xc4\x99 Karalyst\xc4\x99, kur tuo metu buvo \xc4\xafrengtos geriausios \xc4\xafra\xc5\xa1\xc5\xb3 studijos ir veik\xc4\x97 stambiausios \xc4\xafra\xc5\xa1\xc5\xb3 kompanijos, dirbusios su sunkiojo roko muzikos kolektyvais. Grup\xc4\x97 \xc4\xafra\xc5\xa1\xc4\x97 dar du albumus, kuri\xc5\xb3 prodiuseris v\xc4\x97l buvo Roger Glover._NEWLINE__NEWLINE_Apie 1974\xc2\xa0m. R. Blackmore nusivyl\xc4\x97 darbu su Deep Purple. Pagrindint prie\xc5\xbeastimi buvo pad\xc4\x97tis grup\xc4\x97je: prad\xc4\x97j\xc4\x99s ry\xc5\xa1k\xc4\x97ti jos k\xc5\xabryboje polinkis \xc4\xaf funk ir soul muzik\xc4\x85 nul\xc4\x97m\xc4\x97 vis didesnius nesutarimus tarp R. Blackmore ir David Coverdale bei Glenn Hughes. Deep Purple gitaristas apie susiklos\xc4\x8diusi\xc4\x85 situacij\xc4\x85 pasakojo taip:_NEWLINE__NEWLINE_\xe2\x80\x9eA\xc5\xa1 nebegal\xc4\x97jau i\xc5\xa1k\xc4\x99sti dar vieno albumo \xc4\xafra\xc5\xa1in\xc4\x97jimo. Stormbringer buvo visi\xc5\xa1ka nes\xc4\x85mon\xc4\x97. Mes prad\xc4\x97jome grimzti \xc4\xaf funk muzik\xc4\x85, o a\xc5\xa1 nebegal\xc4\x97jau tam prie\xc5\xa1intis. Man tai labai nepatiko. Ir a\xc5\xa1 pasakiau: klausykit, a\xc5\xa1 i\xc5\xa1einu, nenoriu i\xc5\xa1ardyti grup\xc4\x97s, bet man gana. I\xc5\xa1 komandos mes virtome penketu egocentri\xc5\xa1k\xc5\xb3 maniak\xc5\xb3. Dvasine prasme a\xc5\xa1 pasitraukiau i\xc5\xa1 grup\xc4\x97s dar prie\xc5\xa1 metus [iki faktinio pasitraukimo].\xe2\x80\x9c_NEWLINE_\xc4\xae t\xc4\x85 album\xc4\x85 Ritchie Blackmore nor\xc4\x97jo \xc4\xaftraukti grup\xc4\x97s Quatermass dain\xc4\x85 \xe2\x80\x9eBlack Sheep of the Family\xe2\x80\x9c, bet kolegos, vis\xc5\xb3 pirma\xc2\xa0\xe2\x80\x93 Jon Lord ir Ian Paice\xc2\xa0\xe2\x80\x93 tam pasiprie\xc5\xa1ino, kadangi nenor\xc4\x97jo groti ne savo kompozicij\xc5\xb3. Tada R. Blackmore nusprend\xc4\x97 \xc4\xafra\xc5\xa1yti t\xc4\x85 dain\xc4\x85 kaip singl\xc4\x85 su kitais muzikantais._NEWLINE__NEWLINE_Singlo \xc4\xafra\xc5\xa1ymui R. Blackmore pasikviet\xc4\x97 grup\xc4\x97s Elf muzikantus\xc2\xa0\xe2\x80\x93 Ronnie James Dio, Mickey Lee Soule, Craig Gruber ir Gary Driscoll, taip pat grup\xc4\x97s Electric Light Orchestra violon\xc4\x8delinink\xc4\x85 Hugh McDowell. Kitoje plok\xc5\xa1tel\xc4\x97s pus\xc4\x97je Blackmore nor\xc4\x97jo \xc4\xafra\xc5\xa1yti savo kompozicij\xc4\x85. Jis telefonu papra\xc5\xa1\xc4\x97 Dio iki kitos dienos sukurti \xc5\xa1iai kompozicijai \xc5\xbeod\xc5\xbeius. Dio su u\xc5\xbeduotimi susidorojo ir kompozicija buvo pavadinta \xe2\x80\x9eSixteenth Century Greensleeves\xe2\x80\x9c. \xc4\xaera\xc5\xa1in\xc4\x97jimas prasid\xc4\x97jo 1974\xc2\xa0m. gruod\xc5\xbeio 12 d. \xe2\x80\x9eTampa Bay\xe2\x80\x9c \xc4\xafra\xc5\xa1\xc5\xb3 studijoje Floridoje. Singlas taip ir nei\xc5\xa1vydo dienos \xc5\xa1viesos, bet Blackmore patiko darbas su \xc5\xa1iais muzikantais, o ypa\xc4\x8d jam patiko Dio balsas:_NEWLINE__NEWLINE_\xe2\x80\x9eKai a\xc5\xa1 pirm\xc4\x85 kart\xc4\x85 i\xc5\xa1girdau Ronnie dainuojant, man \xc5\xa1iurpuliai per nugar\xc4\x85 nu\xc4\x97jo. Nereik\xc4\x97jo nieko jam ai\xc5\xa1kinti. Jis dainavo taip, kaip reikia.\xe2\x80\x9c_NEWLINE_Po to Blackmore pasi\xc5\xabl\xc4\x97 Dio vokalisto viet\xc4\x85 savo b\xc5\xabsimojoje grup\xc4\x97je. Ronnie sutiko, bet jis nenor\xc4\x97jo ir skirtis su savo grupe. Tada jis \xc4\xaftikino Blackmore paimti \xc4\xaf grup\xc4\x99 Soule, Gruber ir Driscoll, kurie dalyvavo \xc4\xafra\xc5\xa1in\xc4\x97jant singl\xc4\x85. Pa\xc5\xbeym\xc4\x97tina, kad Roger Glover taip pat si\xc5\xabl\xc4\x97 Dio dainuoti savo projekte. Ronnie prad\xc5\xbeioje sutiko, bet v\xc4\x97liau, sulauk\xc4\x99s pasi\xc5\xablymo i\xc5\xa1 Blackmore, savo sprendim\xc4\x85 pakeit\xc4\x97.\n_START_SECTION_\nDio era\n_START_PARAGRAPH_\nPasak R. Blackmore, grup\xc4\x97s pavadinimas buvo sugalvotas Los And\xc5\xbeelo bare \xe2\x80\x9eRainbow Bar & Grill\xe2\x80\x9c. Dio paklaus\xc4\x97 Blackmore, koks bus grup\xc4\x97s pavadinimas, o Blackmore tiesiog parod\xc4\x97 \xc4\xaf i\xc5\xa1kab\xc4\x85 \xe2\x80\x9eRainbow\xe2\x80\x9c._NEWLINE_Tarp Blackmore ir Dio susiformavo stiprus k\xc5\xabrybinis ry\xc5\xa1ys, ir jiems greitai pavyko sukurti muzikos, kurios pakako visam albumui. Nuo 1975\xc2\xa0m. vasario 20 d. iki kovo 14 d. Blackmore laisvu nuo darbo su Deep Purple laiku kartu su nauj\xc4\x85ja grupe ir prodiuseriu Martin Birch Miuncheno \xc4\xafra\xc5\xa1\xc5\xb3 studijoje \xe2\x80\x9eMusicland\xe2\x80\x9c jau \xc4\xafra\xc5\xa1in\xc4\x97jo debiutin\xc4\xaf grup\xc4\x97s album\xc4\x85. Nors Dio niekada negrojo jokiu muzikos instrumentu jokiame Rainbow albume, jis, kartu su Blackmore, nurodytas kaip vis\xc5\xb3 albumo kompozicij\xc5\xb3 k\xc5\xabr\xc4\x97jas ir aran\xc5\xbeuotojas. Be to, jis pats suk\xc5\xabr\xc4\x97 vis\xc5\xb3 dain\xc5\xb3 tekstus. \xc4\xaera\xc5\xa1in\xc4\x97jant album\xc4\x85 taip pat dalyvavo pritarian\xc4\x8dioji vokalist\xc4\x97 Shoshana. Albumo vir\xc5\xa1el\xc4\xaf suk\xc5\xabr\xc4\x97 Walt Disney kino studijos dailininkas David Willardson._NEWLINE__NEWLINE_Darbo \xc4\xafra\xc5\xa1\xc5\xb3 studijoje su debiutiniu Rainbow albumu metu Blackmore galutinai apsisprend\xc4\x97 pasitraukti i\xc5\xa1 Deep Purple:_NEWLINE__NEWLINE_\xe2\x80\x9eDeep Purple pavadinimas ka\xc5\xbekuriuo momentu pasidar\xc4\x97 labai reik\xc5\xa1mingas, mes u\xc5\xbedirbdavome beproti\xc5\xa1kus pinigus. Jeigu b\xc5\xab\xc4\x8diau pasilik\xc4\x99s, tikriausiai b\xc5\xab\xc4\x8diau tap\xc4\x99s milijonieriumi. Taip, malonu matyti, kai tau tempia pinig\xc5\xb3 prikim\xc5\xa1tus mai\xc5\xa1us, bet kai u\xc5\xbesiimin\xc4\x97ji pinig\xc5\xb3 kalimu 6 metus i\xc5\xa1 eil\xc4\x97s, tau pasidaro gana viso \xc5\xa1ito! Reikia b\xc5\xabti garbingam ir pasakyti sau: tu turi padaryti ka\xc5\xbek\xc4\x85 kito. Visai \xc4\xafmanoma, kad tai netur\xc4\x97s tokios komercin\xc4\x97s s\xc4\x97km\xc4\x97s, bet tai nesvarbu. A\xc5\xa1 noriu i\xc5\xa1likti pats savimi. Pinig\xc5\xb3 jau u\xc5\xbedirbau pakankamai\xc2\xa0\xe2\x80\x93 dabar pagrosiu savo malonumui. Ar i\xc5\xa1 to kas nors i\xc5\xa1eis, ar ne\xc2\xa0\xe2\x80\x93 neturi reik\xc5\xa1m\xc4\x97s.\xe2\x80\x9c_NEWLINE_Apie R. Blackmore pasitraukim\xc4\x85 oficialiai buvo prane\xc5\xa1ta 1975\xc2\xa0m. bir\xc5\xbeelio 21 d._NEWLINE_1975\xc2\xa0m. vasario\xe2\x88\x92kovo m\xc4\x97n. \xc4\xafra\xc5\xa1ytas Rainbow debiutinis albumas Ritchie Blackmore's Rainbow buvo i\xc5\xa1leistas 1975\xc2\xa0m. rugpj\xc5\xab\xc4\x8dio m\xc4\x97n. ir pasiek\xc4\x97 11-t\xc4\x85 viet\xc4\x85 Jungtin\xc4\x97je Karalyst\xc4\x97je ir 30-t\xc4\x85 viet\xc4\x85 JAV. Jame yra mini hitas \xe2\x80\x9eMan on the Silver Mountain\xe2\x80\x9c._NEWLINE_Rainbow muzika gerokai skyr\xc4\x97si nuo Deep Purple. Joje ai\xc5\xa1kiai jaut\xc4\x97si klasikin\xc4\x97s muzikos \xc4\xaftaka, o Dio sukurti dain\xc5\xb3 tekstai da\xc5\xbenai buvo susij\xc4\x99 su viduram\xc5\xbei\xc5\xb3 temomis. Universalus Dio balso diapazonas tiko ir sunkiojo roko dainoms, ir \xc5\xa1velnesn\xc4\x97ms balad\xc4\x97ms._NEWLINE__NEWLINE_Dar prie\xc5\xa1 pasirodant debiutiniam albumui, R. Blackmore atleido bosinink\xc4\x85 Craig Gruber ir vietoj jo pakviet\xc4\x97 \xc5\xa1kot\xc5\xb3 bosinink\xc4\x85 Jimmy Bain. J\xc4\xaf rekomendavo b\xc5\xabgnininkas Ricky Munro, kuris prie\xc5\xa1 kur\xc4\xaf laik\xc4\x85 dalyvavo trumpalaikiame Blackmore projekte Mandrake Root, o tuo metu grojo kartu su Bain grup\xc4\x97je Harlot. Blackmore nu\xc4\x97jo \xc4\xaf Harlot koncert\xc4\x85, po kurio pasi\xc5\xabl\xc4\x97 bosininkui prisijungti prie jo grup\xc4\x97s. Perklausa buvo simbolin\xc4\x97: Blackmore gitara sugrojo du fragmentus\xc2\xa0\xe2\x80\x93 antr\xc4\x85 greitesn\xc4\xaf u\xc5\xbe pirm\xc4\x85j\xc4\xaf, Bain juos pakartojo boso gitara ir \xc4\x8dia pat buvo priimtas. Greitai buvo atleistas Driscoll, o v\xc4\x97liau ir Soule. Mickey Lee Soule po to prisimin\xc4\x97:_NEWLINE__NEWLINE_\xe2\x80\x9eMes persikraust\xc4\x97me \xc4\xaf Malibu, kur gyveno Ritchie, ir prad\xc4\x97jome repetuoti. Bet jis tuojau pat u\xc5\xbesiman\xc4\x97 pakeisti boso gitarist\xc4\x85. Tokio sprendimo prie\xc5\xbeastis nebuvo susijusi su muzika, tai tiesiog buvo Ritchie u\xc5\xbegaida, ka\xc5\xbekas asmeni\xc5\xa1ka. Taigi bosinink\xc4\x85 pakeit\xc4\x97 Jimmy Bain. Mes dar truput\xc4\xaf parepetavome, po to Ritchie u\xc5\xbesiman\xc4\x97 pakeisti b\xc5\xabgninink\xc4\x85. Driscoll buvo mano geriausias draugas, mes daug k\xc4\x85 kartu i\xc5\xa1gyvenome, be to, jis buvo puikus b\xc5\xabgnininkas. Jo stilius buvo pana\xc5\xa1us \xc4\xaf amerikieti\xc5\xa1k\xc4\x85j\xc4\xaf ritmenbliuz\xc4\x85, o Ritchie tokia maniera patiko. Tod\xc4\x97l mane labai nuvyl\xc4\x97 jo sprendimas ir tai buvo viena i\xc5\xa1 prie\xc5\xbeas\xc4\x8di\xc5\xb3, d\xc4\x97l kuri\xc5\xb3 a\xc5\xa1 pasitraukiau i\xc5\xa1 grup\xc4\x97s.\xe2\x80\x9c_NEWLINE_R. Blackmore v\xc4\x97liau tvirtino, kad Driscoll buvo \xc4\xafprastas dalykas \xe2\x80\x9epamesti ritm\xc4\x85 ir v\xc4\x97l j\xc4\xaf pagauti\xe2\x80\x9c. Dio teigimu, jo buv\xc4\x99 kolegos i\xc5\xa1 Elf buvo atleisti, nes b\xc5\xabdami geri muzikantai, scenoje atrod\xc4\x97 nekaip. Blackmore nusprend\xc4\x97, kad jie\xc2\xa0\xe2\x80\x93 ne tie, kuri\xc5\xb3 reikia tolesnei grup\xc4\x97s raidai ir kito albumo \xc4\xafra\xc5\xa1ymui._NEWLINE__NEWLINE_Rasti b\xc5\xabgninink\xc4\x85 buvo sunkiau. Blackmore nor\xc4\x97jo surasti tikr\xc4\x85 meistr\xc4\x85. N\xc4\x97 vienas i\xc5\xa1 trisde\xc5\xa1imties perklausyt\xc5\xb3 kandidat\xc5\xb3 jo netenkino. Jau beveik prarad\xc4\x99s vilt\xc4\xaf rasti tinkam\xc4\x85 kandidat\xc4\x85, R. Blackmore prisimin\xc4\x97 Cozy Powell, kur\xc4\xaf mat\xc4\x97 1972\xc2\xa0m. paskutiniame jo koncerte su grupe Jeff Beck Group ir nurod\xc4\x97 vadybininkui su juo susisiekti bei pakviesti \xc4\xaf perklaus\xc4\x85. Cozy Powell atskrido \xc4\xaf Los And\xc5\xbeel\xc4\x85, kur vyko repeticijos:_NEWLINE__NEWLINE_\xe2\x80\x9eTen buvo susirinkusi minia: grup\xc4\x97s nariai ir dievai \xc5\xbeino kas, grei\xc4\x8diausia, pus\xc4\x97 Holivudo. Man teko groti tokiu mu\xc5\xa1am\xc5\xb3j\xc5\xb3 komplektu, kokio iki to laiko nebuvau mat\xc4\x99s. \xc4\xae mane spoksojo \xc5\xa1imtas \xc5\xbemoni\xc5\xb3, tarsi b\xc5\xab\xc4\x8diau auksinis berniukas, kur\xc4\xaf parsikviet\xc4\x97 i\xc5\xa1 Anglijos, sumok\xc4\x97j\xc4\x99 kr\xc5\xabv\xc4\x85 pinig\xc5\xb3. Ritchie i\xc5\xa1 karto man\xc4\x99s paklaus\xc4\x97, ar gal\xc4\x97\xc4\x8diau groti shuffle. A\xc5\xa1 prad\xc4\x97jau groti. Po 20 minu\xc4\x8di\xc5\xb3 man pasak\xc4\x97, kad a\xc5\xa1 priimtas \xc4\xaf darb\xc4\x85.\xe2\x80\x9c_NEWLINE_Pri\xc4\x97mus amerikiet\xc4\xaf klavi\xc5\xa1inink\xc4\x85 Tony Carey, nauja grup\xc4\x97s sud\xc4\x97tis \xc4\xafra\xc5\xa1\xc4\x97 antr\xc4\x85j\xc4\xaf album\xc4\x85 Rising ir i\xc5\xa1vyko \xc4\xaf pirm\xc4\x85j\xc4\xaf Rainbow pasaulin\xc4\xaf koncertin\xc4\xaf tur\xc4\x85. Pirmieji pasirodymai JAV buvo surengti 1975\xc2\xa0m. pabaigoje. Iki pasirodym\xc5\xb3 Europoje 1976\xc2\xa0m. vasar\xc4\x85, Rainbow jau buvo \xc4\xafgijusi grup\xc4\x97s, sugeban\xc4\x8dios surengti u\xc5\xbedegant\xc4\xaf gyv\xc4\x85 koncert\xc4\x85, reputacij\xc4\x85._NEWLINE_V\xc4\x97liau R. Blackmore nusprend\xc4\x97, kad Bain neatitinka reikalavim\xc5\xb3 ir 1977\xc2\xa0m. saus\xc4\xaf j\xc4\xaf atleido. Netrukus toks pats likimas i\xc5\xa1tiko Carey. Ta\xc4\x8diau R. Blackmore buvo sunku rasti tinkamus pakaitinius atleistiems muzikantams, kurie atitikt\xc5\xb3 jo pageidavimus. Galiausiai jis pasirinko kanadiet\xc4\xaf klavi\xc5\xa1inink\xc4\x85 David Stone i\xc5\xa1 ma\xc5\xbeai \xc5\xbeinomos grup\xc4\x97s Symphonic Slam. Boso gitaristu jis pasirinko Mark Clarke i\xc5\xa1 grup\xc4\x97s Tempest, ta\xc4\x8diau studijoje prad\xc4\x97jus \xc4\xafra\xc5\xa1in\xc4\x97ti tre\xc4\x8di\xc4\x85j\xc4\xaf grup\xc4\x97s album\xc4\x85 Long Live Rock 'n' Roll Blackmore nepatiko M. Clarke grojimas, tod\xc4\x97l boso gitaristas i\xc5\xa1kart buvo atleistas. R. Blackmoer pats \xc4\xafgrojo bosin\xc4\x97s gitaros partij\xc4\x85 visose albumo dainose, i\xc5\xa1skyrus tris (\xe2\x80\x9eGates of Babylon\xe2\x80\x9c, \xe2\x80\x9eKill the King\xe2\x80\x9c ir \xe2\x80\x9eSensitive To Light\xe2\x80\x9c). \xc5\xa0ioms trims dainoms \xc4\xafra\xc5\xa1yti jis pasirinko australiet\xc4\xaf Bob Daisley. I\xc5\xa1leidus album\xc4\x85 ir surengus didel\xc4\xaf koncertin\xc4\xaf tur\xc4\x85 1977\xe2\x80\x931978\xc2\xa0m., Blackmore nusprend\xc4\x97, kad jis nor\xc4\x97t\xc5\xb3 pasukti grup\xc4\x99 labiau komercine linkme ir nutolti nuo \xe2\x80\x9ekalavijo ir burt\xc5\xb3\xe2\x80\x9c temos. Dio nesutiko su \xc5\xa1iomis permainomis ir paliko Rainbow. Jis pakeit\xc4\x97 Ozzy Osbourne kaip Black Sabbath vokalistas. Dio v\xc4\x97liau suk\xc5\xabr\xc4\x97 sav\xc4\x85j\xc4\x85 grup\xc4\x99 Dio.\n_START_SECTION_\nKomercin\xc4\x97 s\xc4\x97km\xc4\x97\n_START_PARAGRAPH_\nR. Blackmore nor\xc4\x97jo vietoj Dio pasikviesti Ian Gillan, ta\xc4\x8diau pastarasis atsisak\xc4\x97, tod\xc4\x97l po keli\xc5\xb3 perklaus\xc5\xb3 vietoj Dio buvo pakviestas buv\xc4\x99s Marbles vokalistas Graham Bonnet. Powell pasiliko, bet Daisley ir Stone buvo atleisti ir pakeisti klavi\xc5\xa1ininku Don Airey ir buvusiu Deep Purple boso gitaristu Roger Glover. Pastarasis pasikeitimas atrod\xc4\x97 keistokai, nes b\xc5\xabtent Blackmore sukurst\xc4\x97 Glover atleidim\xc4\x85 i\xc5\xa1 Deep Purple 1973\xc2\xa0m. Pirmajame naujosios sud\xc4\x97ties \xc4\xafra\xc5\xa1ytame albume Down to Earth singlas, patek\xc4\x99s \xe2\x80\x9eAll Night Long\xe2\x80\x9c taip pat tapo pirmuoju, patekusiu \xc4\xaf populiariausi\xc5\xb3 \xc4\xafra\xc5\xa1\xc5\xb3 s\xc4\x85ra\xc5\xa1us, kaip ir Russ Ballard sukurta \xe2\x80\x9eSince You Been Gone\xe2\x80\x9c. Scenoje Bonnet i\xc5\xa1siskyr\xc4\x97 stipriu balsu, ta\xc4\x8diau stokojo Dio diapazono ir sunkiai susidorojo su tylesn\xc4\x97mis grup\xc4\x97s kompozicijomis. 1980\xc2\xa0m. grup\xc4\x97 pasirod\xc4\x97 inauguraciniame 'Roko monstr\xc5\xb3' festivalyje Anglijos Doningtono pilyje. Ta\xc4\x8diau tai jau buvo paskutinis Powell\xe2\x80\x99o koncertas su Rainbow, kadangi jis jau buvo prane\xc5\xa1\xc4\x99s apie savo pasitraukim\xc4\x85. Powell nepritar\xc4\x97 vis stipr\xc4\x97jan\xc4\x8diam Blackmore polinkiui \xc4\xaf pop metal\xc4\x85. V\xc4\x97liau Powell grojo su Michael Schenker, su grup\xc4\x97mis Whitesnake ir Black Sabbath. Netrukus Bonnet taip pat pajuto nepasitenkinim\xc4\x85 R. Blackmore ir Glover dominavimu bei pasitrauk\xc4\x97, siekdamas solo karjeros._NEWLINE_Kito albumo \xc4\xafra\xc5\xa1ymui Bonnet ir Powell, atitinkamai, buvo pakeisti amerikie\xc4\x8diais Joe Lynn Turner ir Bobby Rondinelli. Titulin\xc4\x97 albumo daina Difficult to Cure buvo Bethoveno Devintosios simfonijos versija. Albume taip pat buvo kompozicija gitarai \xe2\x80\x9eMaybe Next Time\xe2\x80\x9c. Po nauj\xc4\x85j\xc4\xaf album\xc4\x85 reklamuojan\xc4\x8dio koncertinio turo i\xc5\xa1 grup\xc4\x97s pasitrauk\xc4\x97 Don Airey, kuris buvo pakeistas klavi\xc5\xa1ininku David Rosenthal._NEWLINE_Kitas studijinis Rainbow albumas buvo Straight Between the Eyes. \xc5\xa0is albumas buvo geriau \xc4\xafvertintas, nei Difficult to Cure ir sulauk\xc4\x97 didesn\xc4\x97s s\xc4\x97km\xc4\x97s JAV. Ta\xc4\x8diau, keisdama savo stili\xc5\xb3 \xc4\xaf labiau albumin\xc4\xaf rok\xc4\x85, grup\xc4\x97 prarado dal\xc4\xaf ankstesnio laikotarpio gerb\xc4\x97j\xc5\xb3. Singlas\xc2\xa0\xe2\x80\x93 balad\xc4\x97 \xe2\x80\x9eStone Cold\xe2\x80\x9c pateko \xc4\xaf populiariausi\xc5\xb3 \xc4\xafra\xc5\xa1\xc5\xb3 s\xc4\x85ra\xc5\xa1us, o jo vaizdo klipas buvo da\xc5\xbenai transliuojamas MTV kanalu. S\xc4\x97kmingas album\xc4\x85 reklamuojantis koncertinis turas pirmiausiai buvo orientuotas \xc4\xaf JAV rink\xc4\x85. \xc5\xa0io turo koncertas, surengtas San Antonijuje (Teksase), buvo nufilmuotas, koncerto vaizdo \xc4\xafra\xc5\xa1as \xe2\x80\x9eLive Between the Eyes\xe2\x80\x9c kelet\xc4\x85 kart\xc5\xb3 parodytas per MTV._NEWLINE_\xc4\xaera\xc5\xa1in\xc4\x97jant album\xc4\x85 Bent Out of Shape b\xc5\xabgninink\xc4\x85 Rondinelli pakeit\xc4\x97 Chuck Burgi. \xc5\xa0iame albume buvo singlas \xe2\x80\x9eStreet Of Dreams\xe2\x80\x9c. MTV u\xc5\xbedraud\xc4\x97 rodyti \xc5\xa1ios dainos vaizdo klip\xc4\x85, nes buvo sp\xc4\x97jama, kad jis turi hipnotizuojant\xc4\xaf poveik\xc4\xaf. I\xc5\xa1leidus album\xc4\x85, Rainbow sugr\xc4\xaf\xc5\xbeo \xc4\xaf Jungtin\xc4\x99 Karalyst\xc4\x99 \xc4\xaf Japonij\xc4\x85, kur 1984\xc2\xa0m. kovo m\xc4\x97n. kartu su simfoniniu orkestru sugrojo 'Difficult to Cure'.\n_START_SECTION_\nPertrauka ir persigrupavimas\n_START_PARAGRAPH_\n1984\xc2\xa0m. baland\xc5\xbeio m\xc4\x97n. R. Blackmore ir Glover \xc4\xafsijung\xc4\x97 \xc4\xaf atsik\xc5\xabrusios Deep Purple \xe2\x80\x9eantr\xc4\x85j\xc4\x85\xe2\x80\x9c sud\xc4\x97t\xc4\xaf ir Rainbow nutrauk\xc4\x97 savo veikl\xc4\x85. Baigiam\xc4\x85j\xc4\xaf Rainbow album\xc4\x85 Finyl Vinyl sudar\xc4\x97 kartu sud\xc4\x97ti koncertiniai \xc4\xafra\xc5\xa1ai ir singl\xc5\xb3 B pus\xc4\x97s. Albume buvo ir instrumentin\xc4\x97 kompozicija Weiss Heim, kurios \xc4\xafra\xc5\xa1as buvo pirm\xc4\x85 kart\xc4\x85 vie\xc5\xa1ai i\xc5\xa1platintas._NEWLINE_R. Blackmore pasitrauk\xc4\x97 i\xc5\xa1 Deep Purple 1993\xc2\xa0m. ir atk\xc5\xabr\xc4\x97 antr\xc4\x85 Rainbow sud\xc4\x99t\xc4\xaf, kurioje visi nariai buvo nauji muzikantai. Grup\xc4\x97 1995\xc2\xa0m. i\xc5\xa1leido album\xc4\x85 Stranger in Us All ir i\xc5\xa1vyko \xc4\xaf ilgai trukus\xc4\xaf pasaulin\xc4\xaf koncertin\xc4\xaf tur\xc4\x85._NEWLINE_Turas buvo labai s\xc4\x97kmingas. Jo metu [[Vokietija|Vokietijoje surengt\xc4\x85 grup\xc4\x97s pasirodym\xc4\x85 nufilmavo 'Rockpalast'. Koncerto vaizdo \xc4\xafra\xc5\xa1as oficialiai niekad nebuvo i\xc5\xa1leistas, ta\xc4\x8diau paplito daug jo m\xc4\x97g\xc4\x97ji\xc5\xa1k\xc5\xb3 kopij\xc5\xb3, kurios labai vertinamos kolekcionieri\xc5\xb3._NEWLINE_Pasisotin\xc4\x99s stadioniniu roku, Blackmore nukreip\xc4\x97 d\xc4\x97mes\xc4\xaf \xc4\xaf renesanso ir viduram\xc5\xbei\xc5\xb3 muzik\xc4\x85, kuria dom\xc4\x97josi vis\xc4\x85 gyvenim\xc4\x85. Rainbow 1997\xc2\xa0m. Esbjerge (Danija) sugrojo baigiam\xc4\x85j\xc4\xaf koncert\xc4\x85. R. Blackmore, kartu su vokaliste Candice Night, suk\xc5\xabr\xc4\x97 renesansin\xc4\x97s pakraipos grup\xc4\x99 Blackmore's Night, kuri iki 2007\xc2\xa0m. \xc4\xafra\xc5\xa1in\xc4\x97jo albumus ir reng\xc4\x97 nedidelius, kamerinio pob\xc5\xabd\xc5\xbeio koncertinius turus, kurie labai skyr\xc4\x97si nuo giganti\xc5\xa1k\xc5\xb3 Rainbow stadionini\xc5\xb3 pasirodym\xc5\xb3._NEWLINE_1997\xc2\xa0m. pabaigoje Cozy Powell pasiteiravo, ar R. Blackmore netur\xc4\x97t\xc5\xb3 noro atkurti ankstesn\xc4\x99 Rainbow sud\xc4\x97t\xc4\xaf. D\xc4\x97l vis\xc5\xb3 muzikant\xc5\xb3 prisiimt\xc5\xb3 \xc4\xafsipareigojim\xc5\xb3 buvo planuojama \xc5\xa1ia sud\xc4\x97timi groti tik vieno koncertinio turo metu. Dio ir R. Blackmore jau buvo pritar\xc4\x99 \xc5\xa1iam projektui. Ta\xc4\x8diau Cozy tragi\xc5\xa1kai \xc5\xbeuvus 1998\xc2\xa0m. baland\xc4\xaf, u\xc5\xbegeso ir ilgai laukto susijungimo viltys. Per nuo to laiko pra\xc4\x97jus\xc4\xaf de\xc5\xa1imtmet\xc4\xaf gird\xc4\x97ta nema\xc5\xbeai kalb\xc5\xb3 apie bendr\xc4\x85 Dio ir R. Blackmore Rainbow projekt\xc4\x85, bet abu muzikantai visuomet atmesdavo \xc5\xa1iuos gandus kaip nepagr\xc4\xafstus."